За месец декември от експертите на 16-те регионални инспекции по околната среда и водите (РИОСВ) са извършени 1 477 бр. проверки на 1 237 бр. обекта. За отстраняване на констатирани нарушения са дадени 471 бр. предписания. Съставени са 65 бр. актове, от които 13 са за констатирано неизпълнение на дадени предписания. Издадени са 80 бр. наказателни постановления (НП) на обща стойност 247 330 лв. За констатирано увреждане или замърсяване на околната среда над допустимите норми и/или неспазване на емисионните норми и ограничения са наложени 30 бр. санкции по чл. 69 от ЗООС. Постъпилите суми по наложени санкции са 193 947 лв.

**І. Въздух**

От РИОСВ Русе са наложени две имуществени санкции, на обща стойност 2 000 лв., на „Билбобул” ООД за: неизвършени собствени периодични измервания (СПИ) за периода 2013 г. – 2014 г. и констатирано неорганизирано изпускане на вредни емисии в атмосферния въздух. За същото нарушение, от РИОСВ Благоевград са наложени имуществени санкции, в размер на 300 лв. всяка, на „Карол Фернандес Мийт“ ООД, гр. Благоевград и на „А-Строй“ ЕООД, с. Абланица, общ. Хаджидимово.

За допуснато неорганизирано замърсяване на атмосферния въздух с емисии на прах, вследствие на дейности по смилане на дървени изрезки с мобилна дробилка в гр. Варна на физическо лице е наложена глоба в размер на 1 000 лв.

За неподдържане на досие за техническо състояние на хладилна система, от РИОСВ Перник е наложена имуществената санкция, в размер на 2 000 лв., на „Кауфланд България ЕООД енд Ко“ КД за обект в гр. Перник.

За превишаване нормите за допустими емисии на азотни оксиди, изпускани в атмосферния въздух от експлоатацията на газотурбинен компресорен агрегат, от РИОСВ Варна е наложена текуща санкция в размер на 1 099 лв./месечно на“Булгартрансгаз” ЕАД, гр. София за обект КС Кардам 2, с. Кардам. От РИОСВ Стара Загора са наложени две текущи санкции на „Булгартрансгаз” ЕАД за замърсяване на атмосферния въздух с въглероден оксид и азотни оксиди над допустимите норми за обект КС „Лозенец”, с. Лозенец, общ. Стралджа на стойност 2 013 лв./месечно и за обект КС „Странджа”, с. Горска поляна, общ. Болярово на стойност 396 лв./месечно.

От РИОСВ Русе е наложена имуществена санкция, в размер на 2 000 лв., на „Астра Биоплант” ЕООД, гр. Сливо поле за неизпълнение на дадено предписание за извършване на СПИ на нивата на шум.

**ІІ. Води**

За заустване на отпадъчни води във воден обект, с показатели надвишаващи индивидуалните емисионни ограничения (ИЕО) определени в разрешително за ползване на воден обект от регионалните инспекции по околната среда и водите в Шумен, Бургас и Пловдив са наложени имуществени санкции на: „Си Ви Ес” ЕООД, гр. Велико Търново (за обект в гр. Омуртаг) - 5 000 лв.; община Приморско - 2 000 лв. и „Кампус-81“ ООД, с. Дедево - 1 000 лв.

От РИОСВ Бургас са наложени две имуществени санкция на община Царево: имуществена санкция в размер на 2000 лв. по Закона за водите, за заустване на отпадъчни води на изход от локална пречиствателна станция за отпадъчни води, във воден обект, без разрешително за ползване на воден обект и имуществена санкция в размер на 6000 лв. по Закона за водите, за неизпълнение на условията, определени в разрешително за ползване на воден обект за заустване на отпадъчни води в повърхностни води.

За констатирано превишаване на определените ИЕО в издадените Разрешителни за ползване на воден обект за заустване на отпадъчни води са наложени текущи санкции на „Бестпластик“ ООД с. Капатово, община Петрич, - 6 546 лв./месечно (РИОСВ Благоевград); „Дънди Прешъс Металс Челопеч” ЕАД - 5 754,61 лв. (РИОСВ София);”Лъки Инвест-Джурково“ ЕООД, гр. Лъки - 3 937 лв. (РИОСВ Смолян); „Млечни Продукти“ ООД, гр. Пловдив за обектМлекопреработвателно предприятие, с. Коньовец, общ. Шумен - 1 333 лв. (РИОСВ Шумен) и ЕТ „Кали 89“ ООД, гр. Велико Търново - 598,77 лв. (РИОСВ Велико Търново).

За заустване на отпадъчни води в повърхностен воден обект без разрешително, издадено по реда на ЗВ, от РИОСВ Перник, РИОСВ Бургас и РИОСВ Пловдив са наложени имуществени санкции, на стойност 2 000 лв. всяка, на: „Катстрой-13” ЕООД, „Нефтопласт Трейдинг” и “Новомес Дистрибуция“ ЕООД, с. Ново село.

От РИОСВ Хасково са наложени имуществени санкции, на стойност 500 лв. всяка, на „Телиш АД”, за обект винарска изба в с. Коларово, общ. Харманли и на община Момчилград за неподдържане на пречиствателните съоръжения в техническа и експлоатационна изправност.

С Решение № 203/25.11.2015 г. на Районен съд – гр. Айтос е потвърдено изцяло като правилно и законосъобразно НП № И-2-0556-1/05.06.2015 г. издадено от РИОСВ Бургас, с което на „Алмар Сийфуд“ АД за обект: каналазационна система на „Предприятие за обработка на рибни и други морски продукти – белени мариновани скариди“ е наложена текуща месечна санкция с фиксиран размер от 548 лв., считано от 01.04.2015 г. Санкцията е за неспазване на индивидуалните емисионни ограничения по показатели: ХПК, БПК5, общ азот и неразтворени вещества. Решението е влязло в законна сила на 18.12.2015 г.

**ІІІ. Отпадъци**

За осъществяване на дейност по третиране на отпадъци без издадено разрешително по реда на ЗУО, с по 7 000 лв., са санкционирани: „Нефтопаст трейдинг” ООД (РИОСВ Бургас); „Пътища” АД, гр.Шумен - за площадка в кв. „Мътница”, кариера „Мътница”, гр.Шумен (РИОСВ Шумен) и Димкор“ ЕООД, гр. Горна Оряховица (РИОСВ Велико Търново). От РИОСВ Перник е издадена имуществена санкция, в размер на 8 000 лв., на „Т Ауто 1“ ЕООД, гр. Перник за транспортиране на неопасен отпадък без издаден регистрационен документ по реда на ЗУО.

От РИОСВ Шумен е наложена имуществена санкция в размер на 7 000 лв. на община Върбица за това, че в качеството си на юридическо лице е извършила транспортиране на смесени битови отпадъци (СБО) от населените места с организирано сметосъбиране в рамките на община Върбица до Регионален център за контролирано обезвреждане на твърди битови отпадъци на община Омуртаг, без да притежава действащ регистрационен документ за дейност събиране и транспортиране. На кмета на общ. Върбица, е наложена глоба в размер на 6 000 лв. за това, че не е предприел мерки за предотвратяване изхвърлянето на отпадъци на неразрешено за това място (на спряно от експлоатация депо за битови отпадъци в гр. Върбица, находящо се в местност “Гяуртарле” гр. Върбица).

За неводене на отчетност по отпадъците, съгласно изискванията на ЗУО, са наложени имуществени санкции на: "Стефани Трейдинг 2012" ЕООД, гр. Кюстендил - 2 500 лв. (РИОСВ Перник); „Сиатрейд” ООД, гр.Велики Преслав - 2 000 лв. (РИОСВ Шумен); „Енергоремонт Кресна“ АД, гр. Кресна – 2 000 лв., „СЕРЖ - 2013“ ЕООД, гр. Петрич – 2 000 лв. и „А.С.А“ ЕООД, гр. Петрич - 2 000 лв. (РИОСВ Благоевград).

За неводене на oтчетнa книга за образуваните производствени отпадъци, от РИОСВ Велико Търново е наложена имуществена санкция на „Универсал-НВГ“ ООД, гр. Долна Оряховица, общ. Горна Оряховица в размер на 2 000 лв.

От РИОСВ Хасково са наложени имуществени санкции, по 3 000 лв. всяка, на „Рафо 01” ЕООД, гр. Кърджали и на „Лъки Ауто 84” ЕООД, с. Клокотница, общ. Хасково за това, че площадките им за третиране на отпадъци не отговарят на изискванията на ЗУО. Със същата сума е санкциониран „Джет“ ЕООД, гр. Свиленград за третиране на отпадъци на неразрешени за целта места, а за извършване на нерегламентирано третиране на излезли от употреба моторни превозни средства в частен имот, в землището на с. Клокотница, общ. Хасково, е глобено физическо лице с 2 000 лв.

За неизпълнение на предписание, дадено по реда на ЗУО, от РИОСВ Благоевград е наложена имуществена санкция на община Симитли в размер на 5 000 лв.

За допуснато изхвърляне на отпадъци на неразрешени за това места и създаването на незаконни сметища в речните корита и прилежащите им територии, и неорганизиране почистването им, са глобени: кмета на община Симитли - 3 000 лв. (РИОСВ Благоевград) и кмета на община Кирково - 2 000 лв. (РИОСВ Хасково).

За неупражнен контрол на дейностите с отпадъци, довел до образуване на нерегламентирано сметище, от РИОСВ Пазарджик е наложена глоба в размер на 1 400 лв. на кмета на с. Сестрим.

От РИОСВ Бургас са наложени две глоби: на кмета на община Средец на обща стойност 6 000 лв. за това, че не е организирал дейностите по разделно събиране на битови отпадъци и отпадъци от опаковки, което е в нарушение на Закона за управление на отпадъците.

От РИОСВ Велико Търново, Шумен и Смолян са наложени глоби на физически лица, на стойност 1 400 лв. всяка, за това, че са извършвали търговска дейност с отпадъци от черни и цветни метали, без регистрация по Търговския закон и без разрешително по ЗУО; от РИОСВ Хасково е глобено, с 500 лв., физическо лице за събиране и транспортиране на негодни за употреба батерии и акумулатори, без необходимите регистрационни документи.

**ІV. Защитени територии, лечебни растения и биологично разнообразие**

За установено изсичане на 15 броя дъбови дървета в землището на с. Камено поле и попадащи в границите на BG 0000332 “Карлуковски карст”, от РИОСВ Враца е наложена глоба на физическо лице в размер на 500 лв. Със същата сума е глобено физическо лице за неизпълнение на предписание, дадено по реда на Закона за биологичното разнообразие, от РИОСВ Бургас.

**V. Комплексни разрешителни (КР)**

За неизпълнение на условия, определени в КР, от екоинспекциите в Бургас, Стара Загора, Шумен и Русе са наложени имуществени санкции на: „Лукойл Нефтохим Бургас”АД - 40 000 лв.; „Брикел” ЕАД, гр. Гълъбово - 20 000 лв.; „БКС - Търговище” ЕООД, гр.Търговище – 10 000 лв. и „Биовет” АД, гр. Пещера, клон Разград – 10 000 лв.

**VI. Закон за опазване на околната среда (ЗООС)**

От РИОСВ Стара Загора е наложена имуществена санкция в размер на 10 000 лв. на „Лукойл България” ЕООД, гр.София за замърсяване на почвата с нефтопродукти, в резултат на разлив от петролопровод в землището на с. Кортен, община Нова Загора. С 500 лв. е глобено от РИОСВ Варна физическо лице за замърсяване (разлив) с дизелово гориво.

За неизпълнение на дадено задължително предписание от РИОСВ Пловдив и от РИОСВ Благоевград са наложени имуществени санкции, на стойност 5 000 лв. всяка, на „Тит“ ООД, гр. Пловдив и на „Агромах Роуда“ ЕООД, гр. Благоевград. За същото нарушение, с по 2 000 лв., са санкционирани: „Сара-03” ООД и СД „Молтен Христов и СИЕ” (РИОСВ София) и „ТЕЦ Марица изток 2” ЕАД, с. Ковачево (РИОСВ Стара Загора).

От РИОСВ Бургас е наложена имуществена санкция на „Акротирия Инвестмънтс“ ЕООД в размер на 5 000 лв., за извършено строителство без проведена процедура по реда на Закона за опазване на околната среда и Закона за биологичното разнообразие.

За извършени изкопни дейности с цел добив на подземни богатства в с. Петко Каравелово, общ. Полски Тръмбеш, с които са предизвикани вредни изменения на почвата, от РИОСВ Велико Търново е наложена глоба на физическо лице в размер на 1 000 лв.

От РИОСВ Перник е наложена глоба на физическо лице в размер на 500 лв. за това, че не е уведомило писмено РИОСВ Перник на най-ранен етап за своето инвестиционно предложение.

**VII. Закон за защита от вредното въздействие на химичните вещества и смеси**

От РИОСВ Велико Търново е наложена имуществена санкция на „Екоинвест 13“ ООД, гр. Златарица, обл. Велико Търново, на стойност 10 000 лв., за това, че дружеството е произвеждало дървени въглища, без извършена регистрация на готовия продукт съгласно изискванията на *Регламент (ЕО) №1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH)*.

**VIII. Принудителни административни мерки (ПАМ)**

През отчетния период са приложени принудителни административни мерки - спиране на дейности и инсталации, както следва:

* От директора на РИОСВ Пловдив е издадена Заповед за преустановяване дейността на инсталация за производство на дървени въглища по закрит способ на „АИБО-С“ ЕООД, гр. Пловдив, площадка в с. Красново, община Хисаря;
* От директора на РИОСВ София е приложена ПАМ на „Евроледър“ ЕАД, гр. Етрополе – пломбиране на барабани № 4 и 5 за установено изтичане на непречистени води от територията на ЛПСОВ към р. Малък Искър.